**Suokumaanjärvi** on järvi Lappeenrannassa Suokumaan kylän lähettyvillä Suomen ja Venäjän rajalla. Ennen 1930–1940-lukujen sotia Jääskeen kuuluneessa Kuurmanpohjassa järvestä käytettiin myös nimeä **Hiirenjärvi**.

Järven pinta-ala on noin 280 hehtaaria, ja pieni osa sen itäpäästä sijaitsee Venäjän puolella. Järven keskisyvyys on viisi metriä ja suurin syvyys 10 metriä. Se muodostuu yhdestä selästä. Venäjän rajan tuntumassa ovat järven ainoat saaret, Himmaansaari ja Kaikkaanluodot. Järvi on pääasiassa luhta- ja ruovikkorantainen. Sen ympärillä on rakennuksia, jotka ovat pääasiassa keskittyneet länsi- ja pohjoisrannalle. Länsirannalla Haapaniemessä on uimaranta.

Järvi on kolmehaaraisen, Salpausselän rinteiltä alkunsa saavan Suokumaanjoen vesistön suurin. Suokumaanjoki laskee järveen, ja Venäjän puolella järvi yhtyy Hiirenjoen ja Kuurmanjoen kautta Vuokseen. Vesistöä kuormittaa maatalouden hajakuormitus sekä läheiset Konnunsuon vankila ja Höytiönsuon turvetuotantoalue. Järven fosfori- ja typpipitoisuus on korkea, ja se on voimakkaasti rehevöitynyt ja happiongelmallinen. Vesi on väriltään tummaa humusta.

Järvi on osa valtakunnallisesti arvokasta Konnunsuon – Joutsenon kirkonkylän maisema-aluetta. Sen pesimälinnustoon kuuluvat muun muassa ruisrääkkä, tuulihaukka, nuolihaukka, ampuhaukka ja harmaapäätikka. Järven lounaispää on valtakunnallisen lintuvesien suojeluohjelman kohde. Järvellä harjoitetaan vapaa-ajan kalastusta, ja se kuuluu Etelä-Karjalan kalatalouskeskuksen Kaakonkulman kalastusalueeseen. Järven luontaiseen kalalajistoon kuuluvat ahven, särki, hauki, made ja kiiski, joiden lisäksi järveen on istutettu kuhaa, lahnaa, siikaa ja karppia. Erityisesti järvi on tunnettu kuhastaan.

12. divisioona, johon kuului muun muassa Jalkaväkirykmentti 26 eli niin sanottu Ässärykmentti, kävi taisteluja Suokumaanjärven ja Kuurmanpohjan alueella jatkosodassa kesällä 1941.

Lähteet
-------

1. ↑  Maanmittauslaitoksen paikannimirekisteri, MaanmittauslaitosView and modify data on Wikidata. Tieto on haettu Wikidatasta.
2. ↑  Kujala, Irene: Tuomela eli Kukkosentalo Hiirellä *Muistojen Kuurmanpohja*. Kuurmanpohjan koulupiirin kirjatoimikunta.  Arkistoitu 4.2.2008. Viitattu 11.8.2010.
3. 1 2 3 4 5  Tiitinen, Vesa & Saukkonen, Pentti: Suokumaanjoki *Kaakonkulman kalastusalueen käyttö- ja hoitosuunnitelma*.  1993. Etelä-Karjalan kalatalouskeskus.  Arkistoitu 29.12.2009. Viitattu 11.8.2010.
4. 1 2 3  Höytiönsuon 1 ja 2 turvetuotantoalueiden ympäristöluvista tehdyt valitukset  13.3.2008. Kaakkois-Suomen ympäristökeskus. Viitattu 11.8.2010. [vanhentunut linkki]
5. 1 2 3  Suokumaanjärvi *Kansalaisen karttapaikka*. Maanmittauslaitos. Viitattu 11.8.2010.
6. 1 2  Konnunsuo – Joutsenon kirkonkylä *www.ymparisto.fi*. Valtion ympäristöhallinto. Viitattu 11.8.2010.
7. ↑  Koivula, Elina: Liite 2 (Asutuksen rakenne Etelä-Karjalassa -tekstiin) *Etelä-Karjalan maisema- ja kulttuurialueselvitys, osa 2*.  2008. Etelä-Karjalan liitto. Viitattu 12.3.2018.
8. ↑  Lallo, Kalevi: Kuurmanpohjassa taisteltiin kesällä 1941 *Muistojen Kuurmanpohja*. Kuurmanpohjan koulupiirin kirjatoimikunta.  Arkistoitu 7.5.2005. Viitattu 11.8.2010.

Aiheesta muualla
----------------

* Suokumaanjärvi Kansalaisen karttapaikassa